Είσαι το Ταίρι Μου

***Είσαι το ταίρι μου*** είναι ελληνική περιπέτεια, ρομαντική και κωμική τηλεοπτική σειρά που προβλήθηκε τη σεζόν 2001-2002 από το Mega Channel.

Το σενάριο έγραψε ο Λευτέρης Παπαπέτρου, ενώ τη σκηνοθεσία ανέλαβε ο Αντώνης Αγγελόπουλος.

Το ομώνυμο τραγούδι των τίτλων της σειράς συνέθεσε ο Στέφανος Κορκολής, ενώ ο Πασχάλης έγραψε τους στίχους και το ερμήνευσε.

Η σειρά έκανε πρεμιέρα την 1η Οκτωβρίου 2001 και ολοκληρώθηκε στις 24 Ιουνίου 2002, έπειτα από έναν κύκλο 30 επεισοδίων και σημειώνοντας υψηλά νούμερα τηλεθέασης.

## Υπόθεση
Η Στέλλα Παπαλημνέου (Βίκυ Σταυροπούλου) και η Βίκυ Σεϊτανίδη (Κατερίνα Λέχου) είναι δύο Ελληνίδες της διασποράς οι οποίες γνωρίζονται στη Μελβούρνη. Η Στέλλα είναι μια κοντή και με περιττά κιλά γυναίκα στην οποία οι άντρες δεν δίνουν σημασία, ενώ αντίθετα η Βίκυ είναι ψηλή, αδύνατη και όμορφη, τραβώντας πάνω της όλα τα αντρικά βλέμματα. Η Στέλλα γεννήθηκε και μεγάλωσε στην Μελβούρνη μαζί με τη φίλη της, Τούλα (Σοφία Βογιατζάκη), οι οποίες έχουν ένα ατελιέ. Η Βίκυ γεννήθηκε στην Ελλάδα και ήρθε για δουλειές ως μοντέλο στην Αυστραλία. Και οι δύο ερωτεύονται τον Νίκο (Αλέκος Συσσοβίτης), γόνο πλούσιας ελληνικής οικογένειας επιχειρηματιών, ο οποίος βρίσκεται στην Αυστραλία για επαγγελματικούς λόγους. Η Στέλλα τον παρακολουθεί από μακριά, χωρίς να του έχει μιλήσει ποτέ, ενώ η Βίκυ τον γνωρίζει σε ένα μπαρ και γίνονται ζευγάρι. Παράλληλα, η Στέλλα φλερτάρει διαδικτυακά με τον Γρηγόρη (Βασίλης Χαραλαμπόπουλος), έναν νέο άντρα από την Αθήνα.

Ο Νίκος και η Βίκυ αρραβωνιάζονται και όταν οι δυο γυναίκες ταξιδεύουν στην Ελλάδα, η Στέλλα για διακοπές και η Βίκυ για να γνωρίσει την οικογένεια του Νίκου, η δεύτερη έχει την ιδέα οι δυο τους να αλλάξουν ρόλους. Δηλαδή να παρουσιαστεί η Στέλλα στην οικογένεια του Νίκου ως Βίκυ και μέλλουσα νύφη τους και η Βίκυ να παρουσιαστεί ως Στέλλα στον Γρηγόρη. Η Στέλλα δεν δέχεται, αλλά η Βίκυ βρίσκει τρόπο να το κάνει αλλάζοντας τις ετικέτες στις βαλίτσες και αφήνοντας τη Στέλλα μόνη στο αεροδρόμιο. Βγαίνοντας από τις αφίξεις, συναντά την οικογένεια του Νίκου η οποία περιμένει τη Βίκυ και, χωρίς να ξέρει τι να κάνει, τους λέει ότι είναι εκείνη.

Η Στέλλα μένει με τα πεθερικά της Βίκυς που την φιλοξενούν στη βίλα τους. Αν και ξαφνιάζονται που ο Νίκος βρήκε μια γυναίκα τόσο διαφορετική από εκείνες που συνήθως έβρισκε, η Στέλλα κερδίζει τις καρδιές όλων εκτός της Αννέτας (Δάφνη Λαμπρόγιαννη), ενώ ερωτεύεται τον Σωτήρη (Αλέξης Γεωργούλης), τον μικρό αδελφό του Νίκου. Ενώ η Στέλλα ζει ως Βίκυ με την οικογένεια του Νίκου, η Βίκυ συναντά τον Γρηγόρη ως Στέλλα, ο οποίος την ερωτεύεται. Τα πράγματα περιπλέκονται ακόμα περισσότερο όταν ο Νίκος επιστρέφει από την Αυστραλία.

## Χαρακτήρες

### Πρωταγωνιστές
**Νίκος Μπεζεντάκος** (Αλέκος Συσσοβίτης): Ο Νίκος είναι το μεγαλύτερο παιδί της οικογένειας Μπεζεντάκου. Φεύγει στην Αυστραλία για δουλειές, όπου ταυτόχρονα διασκεδάζει τη ζωή του, βγαίνοντας κάθε μέρα και με διαφορετική γυναίκα. Γνωρίζει τη Βίκυ, την οποία ερωτεύεται και κάνει πρόταση γάμου. Μετά τον αρραβώνα, στέλνει τη Βίκυ στην Ελλάδα να γνωρίσει την οικογένειά του, ενώ εκείνος μένει πίσω, συνεχίζοντας να ζει όπως και πριν γνωρίσει τη Βίκυ. Ο Νίκος αντιπροσωπεύει το κλασικό πρότυπο του ιδανικού άνδρα, που δεν είναι ο παραδοσιακός σκληρός τύπος, αλλά ο ευαίσθητος και ειλικρινής άνδρας της σύγχρονης εποχής.

**Βίκυ Σεϊτανίδη** (Κατερίνα Λέχου): Η Βίκυ είναι μια γυναίκα που έχει ό,τι ζητάει ένας άντρας: είναι ψηλή, αδύνατη και όμορφη και ασχολείται με το μόντελινγκ. Για τον λόγο αυτό είναι γεμάτη ανασφάλειες μιας και κανείς δεν την βλέπει ποτέ για αυτό που είναι, αλλά μόνο για την εξωτερική της εμφάνιση. Γνωρίζει τον Νίκο, τον οποίο και ερωτεύεται και αρραβωνιάζεται. Φεύγει για την Ελλάδα για να γνωρίσει την οικογένειά του, αλλά λόγω των ανασφαλειών της, ζητάει από τη Στέλλα που ταξιδεύει μαζί της να αλλάξουν θέσεις και να παρουσιαστεί εκείνη στα πεθερικά της ως Βίκυ. Ταυτόχρονα, θα εμφανιστεί εκείνη ως Στέλλα στον Γρηγόρη.

**Γρηγόρης Καπερνάρος** (Βασίλης Χαραλαμπόπουλος): Ο Γρηγόρης είναι ένας συνηθισμένος νεαρός, ο οποίος δουλεύει στα Goody's και συγκατοικεί με έναν φίλο του, τον Λάζαρο. Μιλάει μέσω διαδικτύου με τη Στέλλα, την οποία δεν έχει δει ποτέ. Όταν η Στέλλα έρχεται στην Αθήνα, σχεδιάζουν να βρεθούν και από κοντά, αλλά αντί της Στέλλας, του παρουσιάζεται η Βίκυ. Ο Γρηγόρης ερωτεύεται τη Βίκυ, νομίζοντας ότι είναι η Στέλλα με την οποία μιλούσε τόσο καιρό.

**Στέλλα Παπαλημναίου** (Βίκυ Σταυροπούλου): Η Στέλλα είναι μια γυναίκα κοντή και με περιττά κιλά, την οποία δεν προσέχουν ποτέ οι άντρες. Παρότι ευτραφής, είναι άνετη και ακομπλεξάριστη, χωρίς ίχνος ανασφάλειας, και αυτοσαρκάζεται διαρκώς. Γεννήθηκε και μεγάλωσε στην Αυστραλία, όπου και διατηρεί ένα ατελιέ. Μαζί με τη φίλη της, Τούλα, παρακολουθούν κάθε μέρα τον Νίκο που έρχεται στο γυμναστήριο απέναντι από το ατελιέ και χωρίς να του έχει μιλήσει ποτέ, τον ερωτεύεται. Ταυτόχρονα μιλάει μέσω διαδικτύου με τον Γρηγόρη, τον οποίο κανονίζει να συναντήσει από κοντά όταν θα είναι στην Ελλάδα. Ταξιδεύοντας για Ελλάδα με τη Βίκυ, η Βίκυ της λέει να αλλάξουν θέσεις, αλλά εκείνη αρνείται. Παρά το ότι αρνείται, η Βίκυ βρίσκει τρόπο να την παγιδεύσει, με αποτέλεσμα να παρουσιαστεί στην οικογένεια του Νίκου ως η μελλοντική του σύζυγος. Ενώ μένει μαζί τους, κερδίζει τις καρδιές όλων, εκτός της Αννέτας, και ερωτεύεται τον μικρότερο αδελφό του Νίκου, τον Σωτήρη.

**Σωτήρης Μπεζεντάκος** (Αλέξης Γεωργούλης): Ο Σωτήρης είναι ο μικρός αδελφός της οικογένειας Μπεζεντάκου, ο οποίος ζει ασυμβίβαστα. Δεν μένει στο σπίτι μαζί με την υπόλοιπη οικογένεια, αλλά προτιμά ένα μικρό λυόμενο στον κήπο του σπιτιού, ενώ στο εργοστάσιο προτιμά να δουλεύει μαζί με τους εργάτες παρά να είναι αφεντικό. Βγαίνει περιστασιακά με μια κοπέλα, την Κατερίνα, αλλά δεν έχει στο μυαλό του τον γάμο. Δεν εκφράζει τα συναισθήματά του με λόγια και προτιμά να γράφει τις σκέψεις του. Ξαφνιάζεται που ο αδελφός του διάλεξε μια τόσο διαφορετική γυναίκα από αυτές που συνήθως έβγαινε για να αρραβωνιαστεί και παρόλο που προσποιείται ότι δεν συμπαθεί τη Στέλλα, τελικά την ερωτεύεται, ενώ δεν γνωρίζει την αλήθεια, την οποία μαθαίνει στο τέλος.

**Βέρα Υψηλάντη -  Μπεζεντάκου** (Υβόννη Μαλτέζου): Η Βέρα είναι η μητέρα της οικογένειας και παντρεμένη με τον Λυκούργο. Φροντίζει για όλους και, παρόλο που δείχνει αφελής, είναι αυτή που κινεί τα νήματα μέσα στο σπίτι. Αγαπάει όλα της τα παιδιά και τα στηρίζει, όπως επίσης αγαπάει και τη Στέλλα όταν αυτή έρχεται από την Αυστραλία και παρουσιάζεται ως Βίκυ. Στην πορεία καταλαβαίνει ότι κάτι δεν πάει καλά με τον αρραβώνα, ενώ επίσης καταλαβαίνει ότι η Στέλλα είναι ερωτευμένη με τον Σωτήρη και ο Σωτήρης μαζί της. Η Βέρα αντιπροσωπεύει το κλασικό πρότυπο Ελληνίδας μάνας, που διαρκώς ανησυχεί για τα πάντα, κάνει στο μυαλό της δυσοίωνα σενάρια και δίνει σε όλους συμβουλές, ενώ είναι πάντοτε παρούσα στο σπίτι και τους φροντίζει όλους.

**Λυκούργος Μπεζεντάκος** (Δημήτρης Καμπερίδης): Ο Λυκούργος είναι ο πατέρας της οικογένειας και παντρεμένος με τη Βέρα. Έχει προβλήματα με την καρδιά του και όταν μαθαίνει ότι ο Νίκος παντρεύεται, είναι πολύ ευτυχισμένος. Ειδικά όταν βλέπει ότι διάλεξε μια γυναίκα διαφορετική απ' ότι συνήθως, κάτι που εκλαμβάνει ως ωριμότητα από μέρους του. Αγαπάει πολύ τη Στέλλα και όταν ο Νίκος και η Στέλλα ανακοινώνουν το χωρισμό τους, το παίρνει κατάκαρδα. Όταν λίγο καιρό μετά παρουσιάζονται νέα προβλήματα με την καρδιά του, τα οποία και ξεπερνάει, αναγκάζει τον γιατρό να πει ψέματα έτσι ώστε να μπορέσει να εκμεταλλευτεί την κατάσταση και να πείσει τον Νίκο να τα ξαναβρεί με τη Στέλλα και να παντρευτούν. Δεν γνωρίζει ότι η Στέλλα δεν είναι η πραγματική Βίκυ.

**Παναγιώτης Ζύγουρας** (Γεράσιμος Γεννατάς): Ο Παναγιώτης είναι παντρεμένος με την Αννέτα και ο γαμπρός της οικογένειας Μπεζεντάκου. Έχει έναν γιο, τον Μιλτιάδη, και δουλεύει στο εργοστάσιο της οικογένειας. Είναι καλοκάγαθος και δεν φέρνει καμία αντίρρηση στην Αννέτα, μιας και εκείνη έχει το πάνω χέρι στο γάμο τους. Ερωτεύεται τη Στέλλα και κρυφά, της αφήνει τριαντάφυλλα σχεδόν κάθε μέρα. Όταν στο τέλος συνειδητοποιεί ότι η Αννέτα τον απατά, κάνει την επανάστασή του και παίρνει το πάνω χέρι.

**Λάζαρος Καραγεωργόπουλος** (Άρης Σερβετάλης): Ο Λάζαρος είναι ο συγκάτοικος του Γρηγόρη και ένας ιδιόρρυθμος άνθρωπος. Ζει στον δικό του κόσμο, αλλά ανακαλύπτει νωρίς ότι η γυναίκα που τους παρουσιάστηκε ως Στέλλα, είναι στην πραγματικότητα κάποια άλλη. Παρόλα αυτά, δεν το λέει στον Γρηγόρη και περιμένει να τα αποκαλύψει η ίδια. Έχει για κατοικίδιο ένα ιγκουάνα, τον Μήτσο, τον οποίο βλέπει ως τον καλύτερό του φίλο, με τον οποίο μιλάει, παίζει σκάκι και άλλα. Τον αντιμετωπίζει σαν να είναι άνθρωπος.

**Αννέτα Μπεζεντάκου** (Δάφνη Λαμπρόγιαννη): Η Αννέτα είναι η κόρη της οικογένειας Μπεζεντάκου, είναι παντρεμένη με τον Παναγιώτη και έχει ένα γιο, τον Μιλτιάδη. Έχει αναλάβει το εργοστάσιο της οικογένειας και είναι αυταρχική. Έχει το πάνω χέρι στο γάμο της, μέχρι που απατάει τον Παναγιώτη και όταν εκείνος το ανακαλύπτει, κάνει την επανάστασή του και παίρνει εκείνος το πάνω χέρι. Δεν συμπαθεί τη μέλλουσα νύφη της από την πρώτη στιγμή που ακούει ότι ο Νίκος αρραβωνιάστηκε στην Αυστραλία, πιστεύοντας ότι απλά έχει βάλει στο μάτι την περιουσία της οικογένειας. Η αντιπάθειά της, μεγαλώνει ακόμη περισσότερο όταν βλέπει τη Στέλλα και προσπαθεί να αποδείξει ότι κάτι δεν πάει καλά και ότι ο Νίκος αποκλείεται να ερωτευόταν ποτέ μια τέτοια γυναίκα, πόσο μάλλον να την αρραβωνιαστεί.

### Δευτερεύοντες
**Μιλτιάδης Ζύγουρας** (Παναγιώτης Φιλιππαίος): Ο Μιλτιάδης είναι ο γιος της Αννέτας και του Παναγιώτη και το μοναδικό εγγόνι της οικογένειας Μπεζεντάκου. Αγαπάει πολύ τη Στέλλα και παίζει μαζί της μαθαίνοντας νέα πράγματα, κάτι που εκνευρίζει την Αννέτα μιας και αυτά δεν συμβαδίζουν με τον τρόπο διαπαιδαγώγησης που έχει επιλέξει για τον γιο της. Αν και πολύ μικρός, η Αννέτα του μαθαίνει αρχαία ελληνικά, αναγκάζοντάς τον να τα μιλάει καθημερινώς.

**Παππούς Νίκος Υψηλάντης** (Βασίλης Ανδρεόπουλος): Ο παππούς Νίκος είναι ο παππούς της οικογένειας. Δεν κοιμάται ποτέ και ξέρει τα πάντα που συμβαίνουν μέσα στο σπίτι. Καταλαβαίνει από την αρχή ότι η Στέλλα δεν είναι αυτή που λέει αλλά την στηρίζει γιατί φέρει χαρά και ευτυχία μέσα στο σπίτι. Την προειδοποιεί όμως να μην τους πληγώσει. Καταλαβαίνει επίσης ότι έχει ερωτευτεί τον Σωτήρη.

**Θεία Αιμιλία Υψηλάντη** (Βίκυ Βανίτα): Η θεία Αιμιλία είναι η αδελφή της Βέρας και είναι εκ γενετής τυφλή. Δεν κατεβαίνει συχνά για να φάει με την οικογένεια, μιας και προτιμά να τρώει μόνη στο δωμάτιό της και στην ησυχία της. Αν και τυφλή, "βλέπει" και καταλαβαίνει πάρα πολλά, όπως το ότι η Στέλλα δεν είναι ερωτευμένη με τον Νίκο, αλλά με τον Σωτήρη. Το ίδιο και για τον Σωτήρη ότι είναι ερωτευμένος με τη Στέλλα. Σε αυτήν εμπιστεύεται ο Σωτήρης τα χειρόγραφά του για να τα παραδώσει στην Στέλλα πριν τον γάμο.

**Τούλα** (Σοφία Βογιατζάκη): Η Τούλα είναι η κολλητή της Στέλλας που δουλεύει μαζί της στο ατελιέ στην Αυστραλία. Παρακολουθούν μαζί κάθε μέρα και θαυμάζουν τον Νίκο που έρχεται στο γυμναστήριο. Ξέρει από την αρχή τα πάντα για το τι συμβαίνει και πού έμπλεξε η Στέλλα. Όταν τελικά αποφασίζουν να προχωρήσουν σε γάμο ο Νίκος και η Στέλλα, έρχεται από την Αυστραλία για να είναι η κουμπάρα. Όταν βλέπει ότι τα πράγματα φτάνουν στα όρια και η Στέλλα με τον Σωτήρη δεν κάνουν τίποτα για να τα αλλάξουν, μιλάει αυτή στον Σωτήρη εξηγώντας του τι συμβαίνει και λέγοντάς του τα πάντα από την αρχή.

**Χρυσούλα/Lyufo** (Θεοδώρα Βουτσά): Η Χρυσούλα είναι η οικιακή βοηθός του σπιτιού και κατάγεται από την Αλβανία. Καλύπτει τη Στέλλα για να τρώει ελεύθερα, μιας και η οικογένεια πιστεύει ότι είναι σε δίαιτα και δεν τρώει μπροστά της, ενώ την καλύπτει και για το βράδυ που κοιμήθηκε στον Σωτήρη, λέγοντας ότι έμεινε μαζί της. Καταλαβαίνει ότι δεν είναι η Βίκυ, αλλά δεν την προδίδει και είναι η τελευταία που αποχαιρετά την Στέλλα πριν φύγει οριστικά από το σπίτι. Είναι και η μόνη στην οποία η Στέλλα λέει το πραγματικό της όνομα πριν φύγει.

## Συντελεστές

;Ηθοποιοί
*Αλέκος Συσσοβίτης ως Νίκος Μπεζεντάκος
*Κατερίνα Λέχου ως Βίκυ Σεϊτανίδη
*Βασίλης Χαραλαμπόπουλος ως Γρηγόρης Καπερνάρος
*Βίκυ Σταυροπούλου ως Στέλλα Παπαλημναίου
*Αλέξης Γεωργούλης ως Σωτήρης Μπεζεντάκος
*Υβόννη Μαλτέζου ως Βέρα Μπεζεντάκου
*Δημήτρης Καμπερίδης ως Λυκούργος Μπεζεντάκος
*Γεράσιμος Γεννατάς ως Παναγιώτης Ζύγουρας
*Άρης Σερβετάλης ως Λάζαρος Καραγεωργόπουλος
*Δάφνη Λαμπρόγιαννη ως Ανέτα Μπεζεντάκου

;Δημιουργοί
*Αντώνης Αγγελόπουλος (σκηνοθέτης)
*Λευτέρης Παπαπέτρου (σεναριογράφος)
*Βασίλης Ντούρος (βοηθός σκηνοθέτης)
*Στέφανος Κορκολής (μουσική)
*Πασχάλης (στίχοι & ερμηνεία)
*Αντώνης Ζερβός (ηχολήπτης)
*Γιώργος Ζάρρας (μοντέρ)
*Ελένη Χριστούλη (σκηνογράφος)
*Κατερίνα Παπανικολάου (ενδυματολόγος)

## Επισκόπηση σειράς

### Έκτακτες συμμετοχές

*Παναγιώτης Φιλιππαίος ως Μιλτιάδης (24 επεισόδια)
*Βασίλης Ανδρεόπουλος ως παππούς Νίκος (21 επεισόδια)
*Βίκυ Βανίτα ως θεία Αιμιλία (20 επεισόδια)
*Σοφία Βογιατζάκη ως Τούλα (20 επεισόδια)
*Θεoδώρα Βουτσά ως Χρυσούλα (19 επεισόδια)
*Πίτερ Στεφάνου ως Αλέξης (8 επεισόδια)
*Γιώργος Βάλαρης ως Γιώργος, ρεσεψιονίστ (8 επεισόδια)
*Σωκράτης Πατσίκας ως Μίμης (8 επεισόδια)
*Σόνια Μηλιώνη ως Κατερίνα (7 επεισόδια)
*Δημήτρης Μωραΐτης ως Φάνης (7 επεισόδια)
*Κατερίνα Νικολόπουλου ως Υακύνθη (5 επεισόδια)
*Μανώλης Δεστούνης ως γιατρός (5 επεισόδια)
*Irene Pappas ως Μερόπη, θεία Στέλλας (4 επεισόδια)
*Theo Skordoulis ως Ανδρέας, θείος Στέλλας (4 επεισόδια)
*Stan Tsitas ως φίλος Νίκου (2 επεισόδια)
*Jim Sakellaridis ως φίλος Νίκου (2 επεισόδια)
*Meggy Margaritis ως Τζένι (2 επεισόδια)
*Μαριάννα Κάλμπαρη ως Ντόρα (2 επεισόδια)
*Ελένη Σ. Κωνσταντινίδου ως Αφροδίτη (2 επεισόδια)
*Γιάννης Οικονομίδης ως Φώτης (2 επεισόδια)
*Σταύρος Μαυρίδης ως πλασιέ
*Θωμάς Παλιούρας ως ερευνητής

### Special guest

*Ρίκα Διαλυνά ως Νταίζη (1 επεισόδιο)
*Κώστας Κόκλας ως Τσιριγκούλης (1 επεισόδιο)
*Δημήτρης Μαυρόπουλος ως Σταμάτης Καπερνάρος (1 επεισόδιο)
*Υρώ Μανέ ως Μαρίκα Καπερνάρου (1 επεισόδιο)
*Μιχάλης Γιαννάτος ως Μαστρογιώργης (1 επεισόδιο)
*Τόνυ Άντονυ ως Ντένις Ουίλιαμ (1 επεισόδιο)
*Ταξιάρχης Χάνος ως Βλάσης Μάνταλας (6 επεισόδια)
*Μπάμπης Γιωτόπουλος ως καθηγητής ζωγραφικής (1 επεισόδιο)
*Χρήστος Ευθυμίου ως Τάκης (1 επεισόδιο)
*Στο τελευταίο επεισόδιο ακούγονται οι:
**Βασίλης Ευταξόπουλος ως φωνή δασκάλου Παναγιώτη
**Μαρία Καβογιάννη ως μητέρα Παναγιώτη
**Χρήστος Χατζηπαναγιώτης ως λοχαγός Παναγιώτη

### Επεισόδια

## Μουσική
250px|thumb|right|Εξώφυλλο soundtrack
Τη μουσική των τίτλων της σειράς συνέθεσε ο Στέφανος Κορκολής. Από το 17ο επεισόδιο της σειράς, στους τίτλους τέλους, η μουσική σύνθεση εμπλουτίστηκε με στίχους, τους οποίους έγραψε και ερμήνευσε ο Πασχάλης.

Τον Μάρτιο του 2002, το σάουντρακ της σειράς μαζί με το τραγούδι *Ψυχή της καρδιάς μου* και άλλες παραλλαγές του, κυκλοφόρησε σε σινγκλ. Η μουσική και οι στίχοι του ανήκουν ξανά στον Κορκολή, ενώ η ερμηνεία έγινε πάλι από τον Πασχάλη.

## Διακρίσεις και βραβεία
Η σειρά στην πορεία της έχει βραβευτεί με τα εξής βραβεία:

## Παραπομπές


## Εξωτερικοί σύνδεσμοι
* 

Κατηγορία:Τηλεοπτικές σειρές Mega
Κατηγορία:Ελληνικές κωμικές τηλεοπτικές σειρές